સદાશિવશંકર બોલ્યા : ‘હે ચંદ્ર ! તું વરદાન માગ. તારું કલ્યાણ થાઓ. ચંદ્રે કહ્યું : પ્રભુ ! મારા ક્ષયરોગનું નિવારણ કરો. શિવજીએ ચંદ્રના ક્ષયરોગનું નિવારણ કર્યું. તેમણે કહ્યું : ‘હે ચંદ્ર ! એક પખવાડિયામાં તારી કળાઓ દરરોજ ક્ષય પામશે, પણ બીજા પખવાડિયામાં નિરંતર તે કળાઓ દરરોજ વધ્યા કરશે. પ્રભાસતીર્થમાં જ્યાં ચંદ્રએ શિવજીનું આરાધન કર્યંુ હતું તથા પાર્થિવ શિવલિંગની સ્થાપના કરી હતી તે શિવલિંગ ‘સોમેશ્ર્વર’ નામે ત્રણે લોકમાં પ્રખ્યાત થયું. આ શિવસ્વરુપ ‘સોમેશ્ર્વર’ની આરાધનાથી ક્ષય, કોઢ જેવા રોગોનું નિવારણ થાય છે. ચંદ્ર (સોમ) દ્વારા સ્થાપિત ‘સોમેશ્ર્વર’ એ જ સોમનાથ તરીકે પૂજાય છે. ભારતમાં બાર જ્યોર્તિલિંગ છે. તેમાં સોમનાથનું જ્યોર્તિલિંગ પ્રથમ પૂજાય છે.